送張中樂屯田知永州
作者：梅堯臣
朝代：宋

paragraphs: 畏向瀟湘行，不入洞庭去。
鞍馬踏關山，衣裘冒霜露。
零陵三千里，楚俗未改故。
王澤久已覃，國刑亦當措。
昔聞柳宗元，山水尋不飫。
其記若丹青，因來問潭步。
石燕飛有無，香草生觸處。
仙姑異麻姑，歲月樓中度。
不食顔渥赭，言語神靈預。
莫將車騎喧，獨往探幽趣。
有信報我知，惡欲驅塵慮。